Tiffany_&_Co.
Պատմություն
1979 թվականին Թիֆանի ընկերության դիզայնի գծով տնօրեն Ջոն Լորինգի հրավերով կազմակերպությանն է միանում նոր դիզայներ` փարիզուհի Պալոմա Պիկասոն, նկարիչ Պաբլո Պիկասոյի և գրող Ֆրանսուազա Ժիլոյի դուստրը, Թիֆանիի ցուցահանդեսներից մեկում սեղանի սպասքի ստեղծման համար։ Արդեն մեկ տարի անց, 1980 թվականին, ոսկերչական իրերի նրա առաջին հավաքածուն ներկայացվել է Թիֆանիում։ Պալոմա Պիկասոյի աշխատանքները մեծ ճանաչում են ձեռք բերում համարձակ որոշումների շնորհիվ ։ 1987 թվականին Tiffany & Co.-ն հայտնվում է Նյու Յորքի ֆոնդային բորսայում։ Նույն տարում կազմակերպությունը տոնում է հիմնադրման 150-ամյակը և այդ առթիվ անցկացնում է մի շարք ցուցադրություններ ամբողջ աշխարհում, այդ թվում և` Մետրոպոլիտեն թանգարանում, Ամերիկյան բնագիտական թանգարանում, Ֆիլդի բնագիտական թանգարանում և Բոստոնի Գեղարվեստի թանգարանում ։ 1990-1991 թվականների ամերիկյան ճգնաժամի պատճառով Tiffany & Co.-ն շեշտը դնում է իր արտադրանքի զանգվածային վաճառքի վրա։ Նոր արշավ է սկսվում, որն ընդգծում էր Թիֆանի արտադրանքի հասանելիությունը յուրաքանչյուրի համար։ «Ինչպես գնել ադամանդ» գրքույկները, որոնք ստեղծվել էին հասարակության լայն շերտերի համար, ուղարկվել է ավելի քան 40.000 մարդու։ Միևնույն ժամանակ, պերճանքի ու ճոխության առարկաներ արտադրող կազմակերպության հռչակը պահպանելու համար Tiffany & Co.-ն իր խանութների ցուցափեղկերում տեղադրում էր նրբագեղ, գրավիչ պատկերներ ։ 2000 թվականին ստեղծվում է Tiffany & Co. հիմնադրամը, որը նախատեսված էր ոչ կոմերցիոն կազմակերպություններին դրամաշնորհներ տրամադրելու համար, որոնք գործունեություն են ծավալում կրթության ոլորտում, աշխատում են արվեստի, մշակույթի և շրջակա միջավայրի պահպանման համար ։ 2004 թվականի հունիսի Tiffany & Co-ն դատի է տալիս EBay կազմակերպությանը` պնդելով, որ վերջինս շահույթ է ստացել Թիֆանիի կեղծված արտադրանքի վաճառքից ։ Միևնույն ժամանակ, Tiffany & Co-ն չի կարողանում շահել դատը ։ 2004 թվականին Tiffany & Co-ին է միանում ժամանակի խոշորագույն ճարտարապետներից մեկը` Ֆրենկ Գերին, ով Պրահայում Պարող տան, Լոս Անջելեսում Ուոլթ Դիսնեյի համերգասրահի և Բիլբաոյի Գուգենհայմ թանգարանի հեղինակն է։ 2008 թվականի հունվարի 28-ին հայտարարվել է ճապոնական SoftBank բջջային օպերատորի և Tiffany & Co-ի համագործակցության մասին։ Ընկերությունները համատեղ մշակել են բջջային հեռախոս, որը թողարկվել է սահմանափակ` 10 օրինակով և պարունակել է 20 կարատ ընդհանուր քաշով 400 ադամանդ։ Հեռախոսի արժեքը կազմել է 100 միլիոն ճապոնական իեն ։ 2012 թվականին Tiffany & Co.-ն տոնել է հիմնադրման 175-ամյակը ։ Այս առթիվ թողարկվել է Tiffany 1837 հավաքածուն, որի հիմքում RUBEDO կոչվող վարդագույն մետաղն է ։ Ըստ ԶԼՄ հաղորդումների, 2013 թվականի հուլիսի սկզբին Tiffany & Co.-ի նախկին փոխնախագահ Ինգրիդ Լեդերհաաս-Օկունը մեղադրվել է ավելի քան 1.3 միլիոն դոլար ընդհանուր արժողությամբ ոսկերչական իրերի գողության համար և ձերբակալվել է։ ըստ Մանհեթենի դատախազության տվյալների, պաշտոնական մեղադրանքը ձևակերպվել է որպես «մեքենայություն և գողացված ապրանքի միջպետական տեղափոխում» ։ 2013 թվականի ապրիլին Tiffany & Co.-ն Քեթրին Մարտինի հետ համատեղ ոսկերչական իրերի հավաքածու է մշակել ռեժիսոր Բազ Լուրմանի «Մեծն Գեթսբին» ֆիլմի համար ։ 2014 թվականի հունիսի 10-ին հանրահայտ Թիֆանի դեղին ադամանդը կես ամսով տեղափոխվել է Փարիզ` Ելիսեյան դաշտերում կենտրոնական խանութի բացման առթիվ ։ 2015 թվականի մայիսի 20-ին կազմակերպությունը, շարունակելով ստեղծագործ ու հնարամիտ մարդկանց աջակցելու վաղեմի ծրագիրը, պայմանագիր է ստորագրում Ամերիկյան արվեստի Ուիթնի թանգարանի հետ ։ Tiffany & Co.-ն նաև Ուիթնի Բիենալի երեք ցուցահանդեսների հիմնական հովանավորն է, որոնցից առաջինը կայացել է 2017 թվականին։